Document ID: 32015L1787

KOMISIJOS DIREKTYVA (ES) 2015/1787
2015 m. spalio 6 d.
kuria iš dalies keičiami Tarybos direktyvos 98/83/EB dėl žmonėms vartoti skirto vandens kokybės II ir III priedai
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 1998 m. lapkričio 3 d. Tarybos direktyvą 98/83/EB dėl žmonėms vartoti skirto vandens kokybės (1), ypač į jo 11 straipsnio 2 dalį,
kadangi:
(1)
Direktyvos 98/83/EB II ir III prieduose nustatyti būtiniausi monitoringo programų, parengtų žmonėms vartoti skirtam visų rūšių vandeniui, reikalavimai ir įvairių parametrų analizės metodo specifikacijos;
(2)
siekiant atsižvelgti į mokslo ir technikos pažangą ir užtikrinti suderinamumą su Sąjungos teisės aktais, II ir III prieduose nustatytos specifikacijos turėtų būti atnaujintos;
(3)
Direktyvos 98/83/EB II priede numatytas tam tikras audito monitoringo ir tikrinimo monitoringo lankstumas, t. y. tam tikromis aplinkybėmis leidžiama rečiau imti bandinius. Atsižvelgiant į mokslo pažangą reikėtų aiškiai nustatyti parametrų tikrinimo deramu dažnumu sąlygas ir galimus monitoringo metodus;
(4)
2004 m. Pasaulio sveikatos organizacija parengė vandens saugos planų koncepciją, grindžiamą rizikos vertinimo ir rizikos valdymo principais, nustatytais jos Geriamojo vandens kokybės vadove (angl. Guidelines for Drinking Water Quality) (2). Tas vadovas kartu su geriamojo vandens tiekimo saugumo standartu EN 15975-2 laikytini tarptautiniu lygmeniu pripažintais principais, kuriais vadovaujamasi išgaunant, paskirstant, tikrinant geriamąjį vandenį ir analizuojant jo parametrus. Todėl Direktyvos 98/83/EB II priedas turėtų būti suderintas su naujausiais tų principų pakeitimais;
(5)
siekiant kontroliuoti pavojų žmonių sveikatai, monitoringo programomis turėtų būti užtikrinama, kad visoje vandens tiekimo grandinėje būtų taikomos priemonės, ir tos monitoringo programos turėtų būti grindžiamos informacija apie vandens telkinius, iš kurių imamas geriamasis vanduo. Bendrieji įpareigojimai dėl monitoringo programų turėtų būti tokie, kad būtų sumažintas vandens ėmimo ir tiekimo atotrūkis. Pagal Europos Parlamento ir Tarybos direktyvos 2000/60/EB (3) 6 straipsnį valstybės narės turi užtikrinti, kad būtų parengtas (-i) saugomų teritorijų registras (-ai). Prie tų saugomų teritorijų priskiriami visi vandens telkiniai, iš kurių imamas geriamasis vanduo arba iš kurių ketinama jį imti, laikantis tos direktyvos 7 straipsnio 1 dalies. Tų vandens telkinių monitoringo pagal minėtos direktyvos 7 straipsnio 1 dalies antrą pastraipą ir 8 straipsnį rezultatais turėtų būti vadovaujamasi nustatant galimą pavojų geriamajam vandeniui prieš Direktyvos 98/83/EB taikymo tikslais atliekamą apdorojimą ir po jo;
(6)
iš patirties matyti, kad daugelio parametrų (visų pirma fizinių ir cheminių parametrų) atveju koncentracija yra tokia, kad ribinių verčių viršijimo atvejai būtų reti. Tokių praktinės reikšmės neturinčių parametrų tikrinimas ir pranešimas susiję su didelėmis išlaidomis, ypač tais atvejais, kai reikia įvertinti daug parametrų. Tokiomis aplinkybėmis numačius taikyti lanksčias nuostatas dėl monitoringo dažnumo būtų galima sutaupyti lėšų, išvengiant žalos visuomenės sveikatai ar kitokiems naudingiems elementams. Taikant lankstų monitoringą taip pat mažiau surenkama duomenų, kurie suteikia mažai informacijos apie geriamojo vandens kokybę arba jos visai nesuteikia;
(7)
todėl valstybėms narėms turėtų būti leidžiama nukrypti nuo savo monitoringo programų tais atvejais, jei atliekami patikimi rizikos vertinimai, kurie gali būti grindžiami PSO Geriamojo vandens kokybės vadovu, ir jos turėtų atsižvelgti į Direktyvos 2000/60/EB 8 straipsniu grindžiamą monitoringą;
(8)
Direktyvos 98/83/EB II priede pateikta B2 lentelė, susijusi su prekiauti skirtu buteliuose ar kitose talpose tiekiamu vandeniu, yra nebeaktuali, nes tiems gaminiams taikomas Europos Parlamento ir Tarybos reglamentas (EB) Nr. 178/2002 (4). Tiems gaminiams taip pat taikomas rizikos veiksnių analizės ir svarbiųjų valdymo taškų (RVASVT) principas, nustatytas Europos Parlamento ir Tarybos reglamente (EB) Nr. 852/2004 (5), ir Europos Parlamento ir Tarybos reglamente (EB) Nr. 882/2004 nustatyti oficialios kontrolės principai (6). Priėmus tuos reglamentus Direktyvos 98/83/EB II priedas de facto nebetaikomas prekiauti skirtam buteliuose ar kitose talpose tiekiamam vandeniui;
(9)
Tarybos direktyvoje 2013/51/Euratomas (7) nustatyta speciali radioaktyviųjų medžiagų stebėsenos tvarka. Todėl radioaktyviųjų medžiagų stebėsenos programos turėtų būti rengiamos tik pagal tą direktyvą;
(10)
laboratorijos, taikančios Direktyvos 98/83/EB III priede nustatytas parametrų analizės specifikacijas, turėtų vadovautis tarptautiniu lygmeniu pripažintomis procedūromis arba kriterijais grindžiamais veiksmingumo standartais ir taikyti kiek įmanoma patvirtintus analizės metodus;
(11)
Komisijos direktyvoje 2009/90/EB (8) numatyta, kad analizės metodams tvirtinti taikomas standartas EN ISO/IEC 17025 arba kiti lygiaverčiai tarptautiniu lygmeniu pripažinti standartai. EN ISO/IEC 17025 taip pat yra vienas iš standartų, kuris pagal Reglamentą (EB) Nr. 882/2004 taikomas akredituojant valstybių narių kompetentingų institucijų paskirtas laboratorijas. Todėl būtina nustatyti, kad šis standartas arba kiti lygiaverčiai tarptautiniu lygmeniu pripažinti standartai būtų taikomi tvirtinant su Direktyva 98/83/EB susijusius analizės metodus. Siekiant Direktyvos 98/83/EB III priedą suderinti su Direktyva 2009/90/EB, į analizės metodo veiksmingumo charakteristikas reikėtų įtraukti kiekybinio įvertinimo ribą ir matavimo neapibrėžtį. Tačiau valstybės narės turėtų turėti galimybę ir toliau leisti naudoti teisingumą, glaudumą bei radimo ribą kaip Direktyvos 98/83/EB III priede nustatytas analizės metodo veiksmingumo charakteristikas ribotą laikotarpį, taip laboratorijoms suteikiant pakankamai laiko prisitaikyti prie šios techninės naujovės.
(12)
mikrobiologinių parametrų analizės srityje parengta ISO standartų. Visos analizei reikalingos specifikacijos pateikiamos standartuose EN ISO 9308-1 ir EN ISO 9308-2 (E. coli ir koliforminių bakterijų skaičiavimas) ir standarte EN ISO 14189 (Clostridium perfringens analizė). Į šiuos naujus standartus ir techninius pokyčius turėtų būti atsižvelgta Direktyvos 98/83/EB III priede;
(13)
tais atvejais, kai būtina įvertinti alternatyvių metodų lygiavertiškumą Direktyvos 98/83/EB III priede nustatytam metodui, valstybėms narėms turėtų būti leidžiama naudoti standartą EN ISO 17994, kuris Europos Parlamento ir Tarybos direktyvos 2006/7/EB (9) taikymo tikslais ir Komisijos sprendimu 2009/64/EB (10) jau patvirtintas mikrobiologinių metodų lygiavertiškumo standartu. Kaip alternatyva tais atvejais, kai reikia nustatyti metodų, kurie grindžiami į standarto EN ISO 17994 taikymo sritį nepatenkančiais kitais nei pasėlio auginimas principais, lygiavertiškumą, joms taip pat turėtų būti leidžiama naudoti standartą EN ISO 16140 arba bet kuriuos kitus tarptautiniu lygmeniu pripažintus panašius protokolus, kaip nurodyta Komisijos reglamento (EB) Nr. 2073/2005 (11) 5 straipsnio 5 dalyje;
(14)
todėl Direktyvos 98/83/EEB II ir III priedai turėtų būti atitinkamai iš dalies pakeisti;
(15)
šioje direktyvoje numatytos priemonės atitinka pagal Direktyvos 98/83/EB 12 straipsnio 1 dalį įsteigto Geriamojo vandens komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyva 98/83/EB iš dalies keičiama taip:
1)
II priedas pakeičiamas šios direktyvos I priedo tekstu.
2)
III priedas iš dalies keičiamas pagal šios direktyvos II priedą.
2 straipsnis
1. Valstybės narės užtikrina, kad įsigaliotų įstatymai ir kiti teisės aktai, būtini, kad šios direktyvos būtų laikomasi ne vėliau kaip nuo 2017 m. spalio 27 d. Jos nedelsdamos pateikia Komisijai tų teisės aktų nuostatų tekstą.
Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
3 straipsnis
Ši direktyva įsigalioja 20-ą dieną po jos paskelbimo Europos Sąjungos oficialiajame leidinyje.
4 straipsnis
Ši direktyva skirta valstybėms narėms.
Priimta Briuselyje 2015 m. spalio 6 d.

Labels: 7
0
20